Karis se storie oor tienerseks Hoofstuk 11 Deel 3 – Finesse Meisie
“Mia, Pappa is reg. Dit gaan eers moeilik vir jou wees, maar jy sal later sien dis die beste so,” sê haar ma paaiend en daar is trane in haar oë.
Karis sit net eenkant en sê niks. Sy wil nie betrokke raak nie. Haar pa is reg, alhoewel sy tog dink hulle is darem al groot genoeg om sekere besluite self te neem, die wet dink dan ook nou so! As sy egter eerlik is, is hierdie ding met Chris heeltemal anders. Mia is te emosioneel betrokke, sy kan nie nou ’n nugter besluit neem nie. Mia begin huil en sy kry haar jammer, dit moet sleg wees om voor so ’n keuse gestel te word. Sy is egter ’n bietjie vies vir Mia omdat sy sê hulle ouers sou háár anders behandel het! Mia sê graag sy wat Karis is, word bevoordeel of hulle ouers dink sy is meer volwasse, en dit ontstel haar, want sy weet dit is nie waar nie.
Sy wonder of Mia vir hulle pa gaan luister, sy kan soms baie koppig wees. Sy sit net en luister hoe Mia en haar pa verder argumenteer, totdat Mia opspring en kamer toe hardloop. “Ek wil nie meer leef nie!” roep sy dramaties oor haar skouer toe sy in die gang af verdwyn.
Karis se pa skud sy kop en stap kombuis toe. Sy hoor hoe haar ma vra of hy wil koffie hê en sy weet die scene is vir eers oor, maar dit is nie die einde van die Chris-storie nie.
Die res van die dag sien hulle maar min van Mia. Sy lê op haar bed met die radio hard aan en ignoreer ook die aankondiging dat hulle gaan eet. Toe Karis haar weer gaan roep vir ete, sê sy net sy is nie honger nie en draai haar gesig na die muur. Sesuur kom sy, aangetrek in haar grysblou langbroek en ligpers trui, met haar gesig mooi gegrimeer en hare uitgeblaas, uit haar kamer en kondig aan: “Ek gaan saam met Chris.”
Haar pa spring op uit sy stoel en vra: “Om te wat?”
“Pa wil hê ek moet die verhouding stop. Dan moet ek seker met hom uitgaan om met hom te praat! Ek is nie telepaties aan hom verbind nie!” antwoord sy ongeskik.
“Dogtertjie, agtien ofte nie, en of die regering sê jy is nou mondig ofte nie, jy moet nie vir my soek nie! Ek laat niemand, allermins my dogter, so met my praat!” sê pa Nico, bewend van woede.
“Mia, sê jammer vir Pappa!” kom hulle ma tussenbeide. Sy is duidelik baie ontevrede met Mia se houding.
“Jammer, Pappa,” sê Mia en klink dadelik so mak soos ’n lammetjie. Sy besef seker sy is op gevaarlike terrein en te ver is te ver, dink Karis.
“Jy kom nie laat terug nie. Dit is onnodig om die ongelukkigheid uit te rek,” sê haar pa agter Mia aan en Karis kan hoor hy is nie meer kwaad nie.
Net voor sewe gaan Karis se ma-hulle na ’n werksfunksie van haar ma. Karis is dus die enigste van die Steyns wat by die huis is. Sy stuur ’n sms-boodskap vir Conrad: “Ek is alleen hier. Wil jy nie ’n draai maak nie?” Sy kry een terug: “Wou gevra het of ek kan kom. Nou-nou daar.”
Karis trek jeans en haar wit trui aan. Conrad het al gesê hy hou baie van die trui en sy wil hê hy moet dink sy lyk mooi. Sy kam haar hare in ’n poniestert en sit liggies grimering aan.
Karis se hart ruk toe sy hom in die deur sien staan. Hy dra ’n donkerblou sweetpakbroek en ’n wit top met ’n donkerblou-en-oranje streep oor die bors. Hy lyk stunning, dink sy.
Natuurlik vertel sy hom toe van die hele Chris-gedoente. Hulle wonder saam of Mia en Karl weer by mekaar gaan uitkom. Hulle gesels ook oor Inge en Rico se probleme en bespreek JD en Renate se nuwe liefde wat die vorige aand met die midwinterfees ernstig begin vlam vat het. Hulle gis saam waarmee Lara besig is, en albei voel skoon depressief oor haar.
Toe hulle vir ’n oomblik ophou gesels, is hulle intens bewus van mekaar. Wie in wie se arms beland het, sou nie een van hulle later kon onthou nie, maar opeens is hulle besig om mekaar intens te soen. Karis voel duiselig van die genot om in Conrad se arms te wees. Dan voel sy sy hande op haar kaal middel, half onder haar trui in, en sy verstom haar vir die gevoel wat in haar ontstaan, want ten spyte van haar vaste morele standaarde, haar sekerheid dat daar dinge is waarvan sy haar sal weerhou tot haar troue, is daar op daardie oomblik niks wat sy meer wil hê as Conrad se hande op haar liggaam nie. Karis skrik vir haar eie gedagtes. Dan is dit hoe dit voel om vir iemand om te gee, dink sy. Nou weet ek ook hoe moeilik dit word om nee te sê …
Met moeite maak sy haarself uit die omhelsing los. Sy trek haar trui reg en vee die hare uit haar gesig. “Ek dink ons kort Milo,” sê sy uitasem, oorbewus van Conrad se donker oë op haar.
In die kombuis hou sy haar besig met die kook van die melk en die afmeet van die Milo-korrels in die bekertjies. Conrad blaai afgetrokke deur haar pa se motortydskrif wat hy in die kombuis kry. Toe hulle later elkeen met ’n bekertjie Milo sit, begin hulle oor die afgelope eksamen praat en later oor die Julievakansie wat voorlê. Nie een verwys na die insident van ’n rukkie tevore nie. Albei is egter intens bewus van die ander een se teenwoordigheid.
“Ons moet eendag weer gaan surf. Ek wil dit nie sommer erken het nie, maar ek is nogal mal daaroor. Hoe lank surf jy al, Conrad?” vra Karis dan en stuur die gesprek in ’n nuwe rigting.
“Seker vandat ek so elf, twaalf jaar oud was. Ek het by Muizenberg begin surf. Dit was nie so ver van ons huis af nie. My en my pêlle se ma’s het beurte gemaak om ons by die strand te gaan aflaai. Baie Kaapse surfers begin daar. Die strand is redelik gelyk en daar is ’n lang golfbreek. Dit is veilig vir beginners. Ons het ook daarvan gehou om by Outerkom te gaan surf. Dit is net buite Kommetjie en het regtig van die beste branders in die land. Af en toe het ons groep saam Koeëlbaai toe gegaan, maar dit is net ouens wat hulle ding ken wat daar kan surf, definitief nie vir beginners nie,” vertel Conrad gesellig, sy oë dromerig van die onthou.
“Waar dink jy is die beste plek in ons land om te surf?” wil Karis nou belangstellend weet.
“Jeffreysbaai is mos maar dié plek. Die ouens hou van Durban ook, maar ons was nog nooit daar nie. Kaap St Francis is natuurlik ook super. Onthou jy, in die fliek Endless Summer beleef jy ’n bietjie van daardie magic?” vra Conrad tussendeur, waarop Karis haar kop instemmend knik.
“Daar is nog ander plekke wat ook lekker is, soms waar jy dit die minste verwag. Mosselbaai-omgewing se golwe is mos ook darem nie te sleg nie. Jy kan hier net so ’n pro word. Watch ons volgende Desembervakansie!” sê Conrad en lag.
Karis luister aandagtig na Conrad. Alles wat hy sê, is vir haar oulik en interessant. Ai, ’n mens is darem stupid as jy verlief is, dink sy en glimlag vir haarself.
Net voor hy loop, trek hy haar weer teen hom aan en soen haar totdat dit vir haar voel of haar lyf diep binne-in bewe. Sy oë praat met haar. Sy weet wat hulle sê, al ken sy nie die woorde nie.
Wanneer die versoekings kom
Girl talk vs guy time